อดกินบะกุ๊ดเต๋! ครอบครัวแอร์เคราะห์ร้ายยังไม่พร้อมเห็นหน้า 2 บิ๊ก AAV
อดกินบะกุ๊ดเต๋! ครอบครัวแอร์เคราะห์ร้ายยังไม่พร้อมเห็นหน้า 2 บิ๊ก AAV 
9 ก.ย. 2559

ผู้สื่อข่าวรายงานว่า จากประเด็นดราม่าแอร์สาวเคราะห์ร้าย #แอร์กราบ ดูเหมือนเรื่องจะไม่จบง่ายๆ โดยวานนี้ (8 ก.ย.) นายโทนี่ เฟอร์นันเดซ ประธานเจ้าหน้าที่บริหารกลุ่มแอร์เอเชีย ได้เดินทางมายังกรุงเทพฯ เพื่อเรียกประชุมพนักงานแอร์เอเชีย ทั้งระดับบริหารและพนักงานผู้ปฏิบัติงาน ซึ่งแอร์สาวในข่าวก้มกราบได้มาร่วมประชุมด้วย โดยนายโทนี่ เฟอร์นันเดซ ได้ให้กำลังใจแอร์สาวที่ตกเป็นประเด็น และตั้งใจจะเดินทางไปพบครอบครัวของแอร์สาวเคราะห์ร้าย เพื่อทำการขอโทษต่อเหตุการณ์ครั้งนี้
โดยล่าสุด วันนี้ (9 ก.ย.) ทางแอร์เอเชีย เปิดเผยว่า นายธรรศพลฐ์ เเบเลเว็ลด์ ประธานเจ้าหน้าที่บริหาร ไทยเเอร์เอเชีย เเละ นายโทนี่ เฟอร์นานเดส ประธานเจ้าหน้าที่บริหาร กลุ่มสายการบินเเอร์เอเชีย ได้มีการยกเลิกกำหนดบินลงใต้ เพื่อไปพบครอบครัวของแอร์โฮสเตสที่ อ.หาดใหญ่ จ.สงขลา โดยระบุว่า ทางครอบครัวได้มีการแจ้งว่ายังไม่สะดวกให้พบในเวลานี้
อนึ่งก่อนหน้านี้ นายโทนี่ เฟอร์นันเดซ เปิดเผยว่า ยังยึดมั่นในนโยบายแอร์เอเชียเหมือนที่เคยประกาศไว้ นั่นคือ พนักงานมาเป็นอันดับหนึ่ง ลูกค้ามาลำดับที่สอง เพราะถ้าพนักงานทำงานอย่างมีความสุขก็ย่อมดูแลลูกค้าให้มีความสุข โดยกรณีที่เกิดขึ้นครั้งนี้มาจากสถานการณ์ที่บีบรัด จึงมีความผิดพลาดเกิดขึ้นได้ ทางฝ่ายบริหารเองก็ไม่นิ่งนอนใจพยายามแก้ไขเต็มที่ พร้อมดูแลพนักงานในฐานะคนครอบครัวเดียวกัน หลังจากนี้ถ้ามีอะไรเกิดขึ้นอีกพนักงานสามารถส่งอีเมลตรงเข้ามาได้เลยจะช่วยให้คลี่คลายปัญหาต่างๆ ได้เร็ว ดีกว่าไปเผยแพร่ในโซเชียลมีเดีย
นอกจากนั้น ในช่วงของการประชุม ผู้บริหารใหญ่แอร์เอเชียยังกล่าวให้กำลังใจแอร์โฮสเตสสาวคนที่ตกเป็นข่าวโดนบังคับให้ก้มลงกราบ ขณะที่ผู้ร่วมประชุมต่างปรบมือให้กำลังใจเช่นกัน และมีรายงานด้วยว่า ในวันที่ 9 กันยายน นายโทนี่จะเดินทางไปหาดใหญ่ จ.สงขลา เพื่อพูดคุยถึงประเด็นต่างๆ กับครอบครัวของแอร์โอสเตสสาวอีกด้วย
ทั้งนี้ นายโทนี่ยังได้โพสต์ภาพถ่ายขณะร่วมประชุมกับพนักงานแอร์เอเชียไทยลงเฟซบุ๊กส่วนตัว Tony Fernandes พร้อมกับเขียนข้อความว่า  “Good session with Thai staff. An investigation will be done and action taken that. I met cabin crew and was good. Tomorrow I go to Hat Yai to meet her parents . My fault. I’m the leader We need better procedures on both sides. And we will get better.” (เป็นการประชุมที่ดีร่วมกับพนักงานไทย จะมีการสอบสวนถึงเรื่องราวที่เกิดขึ้นและกำหนดมาตรการตามมา ผมพบกับลูกเรือแล้วและทุกอย่างเป็นไปด้วยดี พรุ่งนี้ผมจะไปหาดใหญ่เพื่อพบกับครอบครัวของเธอ มันเป็นความผิดของผมเอง ผมเป็นผู้นำ เราต้องการการกำหนดขั้นตอนปฏิบัติงานที่ดีขึ้นสำหรับทั้งสองฝ่าย และเราก็จะทำได้ดียิ่งขึ้น)
 
 
 